Rozhodnutie Komisie
z 11. januára 2002
stanovujúce osobitné podmienky upravujúce dovoz produktov rybolovu s pôvodom v Chorvátskej republike
(oznámené pod číslom dokumentu C(2002) 14/2)
(Text s významom pre EHP)
(2002/25/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 o hygienických predpisoch pre produkciu a uvádzanie produktov rybolovu na trh [1], naposledy zmenenú a doplnenú smernicou Rady 97/79/ES [2] a najmä na jej článok 11,
keďže
(1) v Chorvátskej republike bola vykonaná inšpekcia v mene Komisie, aby overila podmienky, za ktorých sa produkujú, skladujú a expedujú produkty rybolovu do Spoločenstva;
(2) chorvátske právne predpisy v oblasti hygienických kontrol a sledovania produktov rybolovu je možné považovať za rovnocenné s tými, ktoré sú ustanovené v smernici 91/493/EHS;
(3) Veterinárne riaditeľstvo (VD) Ministerstva poľnohospodárstva a lesníctva je schopné účinne overovať dodržiavanie platných právnych predpisov;
(4) je vhodné stanoviť podrobné pravidlá týkajúce sa osvedčenia o zdravotnej nezávadnosti, ktoré musí podľa smernice 91/493/EHS sprevádzať produkty rybolovu dovážané z Chorvátska do Spoločenstva. Tieto pravidlá musia uvádzať definíciu vzoru osvedčenia, minimálne požiadavky týkajúce sa jazyka alebo jazykov, v ktorých musí byť vypracované a funkciu osoby, ktorá je oprávnená ho podpísať;
(5) na balenia produktov rybolovu je nutné pripevniť značku uvádzajúcu názov tretej krajiny a schvaľovacie/registračné číslo prevádzky alebo mraziarenského plavidla, z ktorého produkty pochádzajú s výnimkou určitých mrazených produktov;
(6) podľa článku 11 odsek 4 písmeno c) smernice 91/493/EHS, musí byť vypracovaný zoznam schválených prevádzok, výrobných plavidiel alebo chladiarenských skladov a musí byť vypracovaný zoznam mraziarenských plavidiel v súlade s bodmi 1 až 7 prílohy II k smernici Rady 92/48/EHS [3]. Tieto zoznamy sa musia vypracovať na základe oznámenia od VD Komisii; preto za zaistenie súladu s ustanoveniami stanovenými na tento účel v smernici 91/493/EHS zodpovedá ministerstvo VD.
(7) VD vydalo oficiálne ubezpečenie, že budú dodržiavané pravidlá uvedené v kapitole V prílohy k smernici 91/493/EHS a splnené hygienické požiadavky, ktoré sú rovnocenné s požiadavkami stanovenými touto smernicou;
(8) opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Veterinárne riaditeľstvo Ministerstva poľnohospodárstva a lesníctva je v Chorvátsku príslušný úrad, ktorý overuje a potvrdzuje, že produkty rybolovu a akvakultúry spĺňajú požiadavky smernice 91/493/EHS.
Článok 2
Produkty rybolovu a akvakultúry s pôvodom v Chorvátsku musia spĺňať nasledujúce podmienky:
1. ku každej zásielke musí byť priložený očíslovaný originál osvedčenia o zdravotnej nezávadnosti, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A;
2. produkty musia pochádzať zo schválených prevádzok, výrobných plavidiel alebo chladiarenských skladov alebo zo zaregistrovaných mraziarenských plavidiel uvedených v zozname v prílohe B tohto dokumentu;
3. s výnimkou prípadu zmrazených produktov rybolovu vo veľkom množstve určených na výrobu konzervovaných potravín, všetky balenia musia byť nezmazateľne označené slovom "CHORVÁTSKO" a schvaľovacím/registračným číslom prevádzky, výrobného plavidla, chladiarenského skladu alebo mraziarenského plavidla, z ktorého produkty pochádzajú.
Článok 3
1. Osvedčenia uvedené v článku 2 odsek 1 musia byť vypracované aspoň v jednom úradnom jazyku členského štátu, v ktorom sa kontroly vykonávajú.
2. V osvedčeniach musí byť uvedené meno, funkcia a podpis zástupcu VD a úradná pečiatka tohto riaditeľstva farby odlišnej od farby ostatných údajov v osvedčení.
Článok 4
Toto rozhodnutie sa uplatňuje od šesťdesiateho dňa po dni jeho uverejnenia v Úradnom vestníku Európskych spoločenstiev.
Článok 5
Toto rozhodnutie je adresované členským štátom.
V Bruseli 11. januára 2002